Opbakningen varer ikke nødvendigvis ved for regeringen

Målingen viser i tørre tal, hvor svært det er at være opposition i coronakrisens politiske undtagelsestilstand. Og sådan set også at være støtteparti. Stort set alle partier leverer vælgere til den historisk flotte opbakning til Socialdemokratiet.

Derfor er der også flere og flere revner i den politiske borgfred. Også selv om det er en svær balancegang at gå kritisk til en så populær regering midt i en så alvorlig krise.

Men alle ved også, at den slags kriseopbakning ikke nødvendigvis varer ved, når hverdagen en dag igen melder sig. Målingen er et øjebliksbillede, som Mette Frederiksen mest af alt kan se som danskernes anerkendelse af hendes krisehåndtering.